આખીયે વાતનો નિષ્કર્ષ કાઢતાં ઓસ્કરને લાગ્યું કે ચૂજોવા ગોરકા અને પ્લાઝોવમાં મૂળે કોઈ જ ફરક ન હતો! કેદીઓને ટ્રકોમાં ભરીને ટેકરી ઉપર લઈ જવામાં આવે, કે નીચે તારની વાડ બાંધીને પૂરી દેવામાં આવે, જર્મનો બધાને એક સમાન અપરાધી ગણતા હતા. પ્લાઝોવની છાવણીની પહેલી જ સવારે, કમાન્ડન્ટ એમોન ગેટેએ પોતાના ઘરના મુખ્ય દરવાજાની બહાર નીકળ્યો, અને સામે જે કોઈ પહેલો કેદી મળ્યો તેને વિના કારણ મારી નાખેલો! એ ઘટનામાં પણ, ચૂજોવા ગોરકામાં થયેલા પહેલા હાત્યાકાંડની માફક, એક બેજોડ ઘટના તરીકે, છાવણીની સામાન્ય જિંદગીથી કંઈક જુદું કરવાની એમોનની વૃત્તિ જ ડોકાતી હતી! હકીકતમાં તો ટેકરી પર બનેલીની પેલી ઘટના આગળ જતાં એમોનની આદત પૂરવાર થવાની હતી! અને એ જ રીતે એમોનનો સવારનો નિત્યક્રમ પણ! શર્ટ, ચોરણી, અને ઓર્ડરલીએ ચમકાવેલાં જૂતાં પહેરીને પોતાના કામચલાઉ બંગલાની અગાસી પર રોજ સવારે એ દેખા દેતો. તેને રહેવા માટે કેમ્પની સીમાને સામે છેડે અહીંથી વધારે સારી એક જગ્યાને નવેસરથી તૈયાર કરવામાં આવી રહી હતી. મોસમ ખરાબ થઈ રહી હતી. એમોનને સુર્યપ્રકાશ ગમતો હોવાને કારણે શર્ટ પહેર્યા વગર જ એ અગાસીમાં આવી જતો હતો. અગાસીમાં બેસીને સવારનો નાસ્તો કરતી વેળાએ તેના એક હાથમાં બાયનોક્યૂલર અને બીજા હાથમાં સ્નાઇપર રાઇફલ રહેતી. અગાસીમાંથી જ એ છાવણીના આખાયે વિસ્તારને, ખાણમાં ચાલતા કામકાજને, અને પોતાના દરવાજાની પાસે થઈને કેદીઓ દ્વારા ધક્કા મારીને કે ખેંચીને લઈ જવાતી ખાણની ટ્રકોને પોતાના બાયનોક્યુલરમાંથી જોતો રહેતો. હાથમાંનું ઓજાર નીચે મૂક્યા વિના જ સિગરેટ પીતા કામમાં મશગૂલ કારીગરની માફક તેના મોંમાં સિગરેટ ઝૂલતી રહેતી. નીચેથી ઉપર તરફ જોનાર વ્યક્તિને તેની સિગરેટમાંથી નીકળતો ધુમાડો જ માત્ર દેખાતો! કેમ્પમાં આવ્યાના થોડા દિવસમાં જ એક બીજી ઘટના બનેલી. એવા જ પહેરવેશમાં એ અગાસી પર બેઠો હતો, બરાબર એ જ સમયે તેના બારણા પાસે આવીને ચૂનાના પત્થર ભરેલું એક ગાડું અટકી ગયું. એમોનને લાગ્યું, કે ગાડાને ધકેલતો કેદી બરાબર ધક્કા મારતો ન હતો, એટલે એમોને તેને ગોળી મારીને મારી નાખ્યો. ચોક્કસ એ જ કેદીને એણે કયા કારણસર મારી નાખ્યો તો કોઈ જ સમજી ન શક્યું! પોતાના કોઈ જ કાર્યની નોંધ રાખવાનું એમોન માટે ફરજિયાત ન હતું. તેની બંદુકના એક જ ધડાકે, ગાડાને ધકેલી રહેલા મજૂરોની ટોળીમાંથી બહાર ફેંકાઈને એ કેદી રસ્તાની એક બાજુએ ગબડી ગયો. તેને નીચે પડતાં જોઈને બીજા લોકો પણ કામ કરતાં અટકી ગયા. આવો કોઈ બનાવ બને, ત્યારે સામાન્ય રીતે ફાટી નીકળતા ભયાનક સામુહિક હત્યાકાંડની અપેક્ષાએ બધા જ કેદીઓના સ્નાયુઓ જકડાઈ ગયા! પરંતુ એમોને તેમને આગળ વધવા માટે ઇશારો કર્યો! જાણે થોડો ગુસ્સો બતાવીને, બાકીના કેદીઓના કામથી પોતે ખુશ હોવાનું બતાવતો ન હોય!